ભારત, ઓસ્ટ્રેલિયા, ઈંગ્લેન્ડ : ક્રિકેટ મેચ અંગે આવ્યા મોટા સમાચાર, ઓસી.એ જાહેર કર્યું BBL ટુર્નામેન્ટનું લીસ્ટ | Vyaapaar Samachar
sports-news-india | July 15, 2020, 8:30 PM
ભારતીય ટીમ આ વર્ષના અંતે ઓસ્ટ્રેલિયાના પ્રવાસે જશે, તે દરમિયાન ઓસી.માં BBL ટૂર્નામેન્ટ પણ યોજાશે
ઓસ્ટ્રેલિયાએ BBL T20 સ્પર્ધામાં યોજાનારી 61 મેચોનો કાર્યક્રમ જાહેર કર્યો, મહિલા BBLમાં 59 મેચો રમાશે
તો સપ્ટેમ્બરમાં ઇંગ્લેન્ડની ટીમ ભારત નહીં આવે, ન્યૂઝીલેન્ડ-એ ટીમનો પ્રવાસ પણ રદ થવાની શક્યતા
જોકે BCCI તરફથી સત્તાવાર જાહેરાત થવાની બાકી, શુક્રવારે BCCIની બોર્ડ મિટિંગ લેવાઈ શકે છે મહત્વના નિર્ણયો
મેલબોર્ન : ભારતીય ટીમ આ વર્ષના અંતે ઓસ્ટ્રેલિયા પ્રવાસે જશે અને તે દરમિયાન ઓસ્ટ્રેલિયામાં બિગ બેશ લીગની 10મી ટૂર્નામેન્ટ પણ યોજાશે. તો બીજી તરફ ઈંગ્લેન્ડની ટીમ ભારત પ્રવાસે નહીં આવે. આ ઉપરાંત ન્યૂઝીલેન્ડ-એ ટીમનો ભારતનો પ્રવાસ પણ રદ થવાની શક્યતા છે.
ઓસ્ટ્રેલિયાએ BBL T20 સ્પર્ધામાં યોજાનારી 61 મેચોનો કાર્યક્રમ જાહેર કર્યો
ક્રિકેટ ઓસ્ટ્રેલિયાએ બુધવારે દેશની મુખ્ય T20 સ્પર્ધામાં યોજાનારી 61 મેચોનો કાર્યક્રમ જાહેર કરી દીધો છે. આ કાર્યક્રમ અનુસાર ત્રણ ડિસેમ્બરે એડિલેડ ઓવલના ક્રિકેટ મેદાનમાં એડિલેડ સ્ટ્રાઈકર્સ અને મેલબોર્ન રેનેગેડ્સ વચ્ચે રમાનારી મેચથી BBLની શરૂઆત થશે. આ દિવસથી ભારત અને ઓસ્ટ્રેલિયા વચ્ચે બ્રિસ્બેનમાં પ્રથમ ટેસ્ટ મેચ શરૂ થશે. બીબીએલની ફાઈનલ મેચ આગામી વર્ષે છઠ્ઠી ફેબ્રુઆરીએ રમાશે. તો મહિલા BBLમાં 59 મેચો રમાશે. આ મેચો 17 ઓક્ટોબરથી 29 નવેમ્બર સુધી રમાશે.
સપ્ટેમ્બરમાં ઇંગ્લેન્ડની ટીમ ભારતના પ્રવાસે નહીં આવે
કોરોના વાયરસને કારણે ભારતમાં હજી ક્યારે ક્રિકેટનો પ્રારંભ થશે તે નક્કી નથી પરંતુ હવે એટલું તો નક્કી થઈ ગયું છે કે સપ્ટેમ્બરમાં ઇંગ્લેન્ડની ટીમ ભારતના પ્રવાસે આવશે નહીં. આ ઉપરાંત ન્યૂઝીલેન્ડ-એ ટીમનો ભારતનો પ્રવાસ પણ રદ થવાની શક્યતા છે. ભારતીય ક્રિકેટ બોર્ડે હજી સુધી સત્તાવાર રીતે આ અંગે જાહેરાત કરી નથી પરંતુ ટૂંક સમયમાં આ જાહેરાતની શક્યતા છે.
સપ્ટેમ્બરના અંતમાં ઇંગ્લેન્ડની ટીમ ભારતના પ્રવાસે આવવાની હતી
બીસીસીઆઈના એક સિનિયર અધિકારીએ જણાવ્યું હતું કે સપ્ટેમ્બરના અંતમાં ઇંગ્લેન્ડની ટીમ ભારતના પ્રવાસે આવનારી હતી અને ત્રણ વન-ડે તથા ત્રણ ટી20 એમ કુલ છ મેચ રમનારી હતી. વર્તમાન પરિસ્થિતિને ધ્યાનમાં રાખતાં ઇંગ્લેન્ડની ટીમ ચોક્કસપણે આ પ્રવાસ માટે ભારત આવી શકે તેમ નથી.
શુક્રવારે BCCIની બોર્ડ મિટિંગમાં લેવાશે નિર્ણય
બીસીસીઆઈની એક બોર્ડ મિટિંગ શુક્રવારે હાથ ધરાનારી છે તેમાં ભારતના ભાવિ ઇન્ટરનેશનલ ક્રિકેટ કાર્યક્રમ અંગે ચર્ચા જ મુખ્ય મુદ્દો રહેવાની છે. મને લાગે છે કે એફટીપી અંગે ચર્ચા કર્યા બાદ આ સિરીઝ અંગે સત્તાવાર જાહેરાત કરવામાં આવશે. આ બાબત શુક્રવારની બેઠકના એજન્ડામાં પણ સામેલ છે. અધિકારીએ જણાવ્યું હતું કે ન્યૂઝીલેન્ડ-એ ટીમ પણ ઓગસ્ટમાં ભારતના પ્રવાસે આવનારી હતી. હવે તેના આવવાની શક્યતા પણ નથી લાગતી. દરમિયાન બ્રિટિશ મીડિયાના અહેવાલ મુજબ ઇંગ્લેન્ડની ટીમ આવતા વર્ષે સપ્ટેમ્બરમાં ભારત આવી શકે છે.
Read More: Team India India Australia England Cricket Big Bash League Tournament Sports T20 match Adelaide Oval BCCI
Web Title: 10th Big Bash League to start amid India's tour to Australia this year : England to postpone India tour due to 'expected clash with IPL 2020'